पाकिस्तान समुद्री सुरक्षा एजंसी (पीएमएसए) ने रविवार को गुजरात तट के पास से 12 मछुआरों को गिरफ्तार किया है और दो नौकाओं को जब्त किया है। ‘नेशनल फिशवर्क्स फोरम’ (एनएफएफ) के सचिव मनीष लोधारी ने बताया कि पीएमएसए ने इन मछुआरों को रविवार को अंतरराष्ट्रीय समुद्र सीमा रेखा के पास गिरफ्तार किया है। ये मछुआरे पांच-छह दिन पहले गुजरात के द्वारका जिला स्थित तटीय शहर ओखा से रवाना हुए थे। लोधारी ने बताया, ‘यहां लौटे मछुआरों से हमें इस घटना का पता चला। हमें बताया गया कि मछली पकड़ने की दो नौकाओं पर सवार 12 मछुआरों को पाकिस्तान समुद्र सुरक्षा एजंसी ने पकड़ लिया है और उन्हें कराची ले जाया गया है।’